T L A Č O V Á S P R Á V A

 **NA POHODE 2023 VYSTÚPIA WET LEG, SHAME,**

**YARD ACT, VIAGRA BOYS AJ GENESIS OWUSU**

**Festival Pohoda zverejnil prvé mená interpretov, ktorí 6.-8. júla 2023 vystúpia na trenčianskom letisku. Návštevníci sa môžu tešiť najmä na nádielku rapu, punku, ale zastúpenie bude mať aj rock, indie rock, worldmusic a synth-pop. Na 26. ročník festivalu organizátori oznámili symbolicky 26 medzinárodných mien, ktoré doplnili piatimi domácimi interpretmi. Medzi najväčšie mená v tejto prvej vlne patria britské zoskupenia Wet Leg, shame, Yard Act, Genesis Owusu z Austrálie a úžasní Viagra Boys zo Švédska, ktorí sa na Pohodu vrátia po 4 rokoch.**

*„Na začiatku sme kapelu založili, pretože sme chceli získať voľný vstup na festivaly,“* vysvetľuje o sebe dvojica dievčat z Británie, ktoré založili skupinu **Wet Leg**. Teraz sa festivaly usilujú o to, aby Wet Leg vystúpili u nich a Pohode sa to podarilo. Debutový album *Wet Leg* bol tento rok nominovaný na Mercury Prize a momentálne majú štyri nominácie na prestížne Grammy, ktoré sa odovzdávajú vo februári 2023.

Ďalším potvrdeným menom sú britskí **shame**, ktorí mali pôvodne vystúpiť už na tomto ročníku Pohody, ale zdravotné dôvody im to nedovolili. Mladíci z južného Londýna, známi svojou láskou k hraniu naživo, sú oslavovaní ako najväčšia nádej post-punku. V roku 2018 vydali debutový album *Songs of Praise*, ktorý ich katapultoval do výšok. Len v novembri 2022 zverejnili nový singel *Fingers of Steel* a na február 2023 ohlásili vydanie ďalšieho albumu *Food for Worms*. Na Pohodu tak prídu aj so svojou novinkou.

Známym menom pre pravidelných návštevníkov sú aj **Viagra Boys** zo Švédska, ktorí sa na trenčianske letisko vrátia po štyroch rokoch. Viagra Boys je štipľavá post-punková satira a zrkadlo absurdnosti našej existencie. Potvrdzujú to aj svojím posledným albumom *Cave World*, ktorý vyšiel v júli 2022 hneď po ich vypredanom americkom turné. Vysmievajú sa v ňom, ale sú aj zdesení z konšpirátorov, ktorí sa boja 5G sietí, antivaxerov a voličov Donalda Trumpa.

Ďalšou mladou, ale už teraz úspešnou skupinou, ktorá vystúpi na Pohode 2023, je britská **Yard Act**. Je považovaná za indie-rockový a post-punkový zázrak z Británie. Ako inak sa dá opísať kapela, ktorá vznikla tesne pred pandémiou, stihla odohrať iba tri koncerty a aj napriek tomu sa dokázala presadiť? Začiatkom roka 2022 vydali debut, cez leto už vystupovali na Glastonbury a záver roka zakončili nomináciou ich debutového albumu *The Overload* na prestížnu Mercury Prize 2022. Ich veľkým fanúšikom je aj Elton John, ktorý s nimi po vydaní debutu spolupracoval.

Po tohtoročnom silnom zastúpení austrálskej scény sa organizátorom Pohody podarilo potvrdiť na ďalší ročník opäť silné meno z druhej strany zemegule. Raper **Genesis Owusu**, ak ho vôbec takto môžeme zaškatuľkovať, zaznamenal po vydaní debutového albumu *Smiling With No Teeth* v marci 2021 celosvetovo exponenciálny rast. Genesis Owusu nanovo definuje úlohu hudobného žánru. Jeho tvorba je totiž neopísateľná mutácia rapu, industriálneho punku, synth-pop funku, folku a ďalších, niekedy až nepredstaviteľných kombinácií.

Silné zastúpenie na Pohode 2023 bude mať rap a hip-hop. Z USA priletí skvelá a provokatívna **BigKlit**, známa svojimi textami o bisexualite, nefunkčných rodinných problémoch a sebaprijatí. Je vychvaľovaná pre jej nahnevaný až vrčiaci vokálny prejav a divoko odvážne texty. Po úspešnom vystúpení na Koncerte pre všímavých 17. novembra v Bratislave sa na Slovensko, tentoraz do Trenčína, vráti **Alina Pash**. Hudba tejto ukrajinskej speváčky a herečky naráža na prvky R'n'B a hip-hopu a prelína ich s prvkami karpatských etník. Z Londýna prídu **Pete & Bas**, ktorí začali tvoriť a rapovať „až na staré kolená“. Británia bude mať zastúpenie aj v podobe mladého rapera **Hazeyho**, o ktorom sa predpokladá, že pochádza z Anfieldu v Liverpoole. Vystupuje v kukle a jeho identita nie je verejnosti známa.

Na ďalšom ročníku festivalu vystúpi aj soulová speváčka **Liniker** - prvá transrodová žena z Brazílie, ktorá vyhrala latinskú Grammy. Fúzia funku, house a techna zaznie od belgického elektro-popového dua **Charlotte Adigéry & Bolis Pupul**, ktoré vás prinúti nielen tancovať, ale aj zamyslieť sa nad témami z ich textov, ktoré bežne v tanečnej hudbe nepočujete.

Na Pohodu príde opäť, tentoraz ako sólo projekt, umelkyňa, politická aktivistka a členka Pussy Riot **Nadežda Tolokonnikova**. Po tom, čo mu stratená batožina neumožnila vystúpiť v Trenčíne tento rok, sa multitalentovaný inštrumentalista **Mezerg** (FR) predstaví divákom Pohody 2023. Na svojich špeciálne upravených nástrojoch pohybmi vytvára elektronickú hudbu siahajúcu od funku po acid techno. Británia bude mať aj ďalšie zastúpenie v podobe mladej indie-rockovej skupiny **The Orielles** aj elektronického „country-friend techno“ tria **PVA**.

Zo slovenskej scény sú zatiaľ potvrdení **ERØ** a **TRANSmisia**, ktorí v novembri zažiarili na Koncerte pre Juraja a Matúša v rámci festivalu Slovenská Tepláreň. Nadšenci rapu sa môžu tešiť aj na slovenských zástupcov - vystúpia **Gleb** aj **Dušan Vlk**. Pravdepodobne nepôjde o jediné mená zo slovenskej hip-hopovej scény. Na Pohode budeme mať aj jedno spoločné československé vystúpenie – na jednom pódiu vystúpia **Massola** (CZ) a **Sedem** minút strachu (SK). Obe kapely takto spolu tourovali v Japonsku.

Organizátori zverejnili aj ďalších medzinárodných interpretov: newyorských **Psymon Spine** aj postpunkovú úderku **CUMGIRL8** a mladú kapelu z Manchestru **Mandy, Indiana**. Z Latinskej Ameriky príde mexická alternatívna skupina **Margaritas Podridas**, brazílsky multiinštrumentalista **Hermeto Pascoal** a argentínska experimentálna rocková skupina **Blanco Teta**. Návštevníkov do tranzu privedie africko-európske trio **Avalanche Kaito**, ktorých prirovnávajú k Black Midi. Afriku aj world music bude prezentovať **Kimi Djabaté**. Okrem toho bude mať Pohoda 2023 aj kórejské zastúpenie v podobe alternatívnej popovej skupiny **LEENALCHI** a aj experimentálneho dievčenského tria a jedného z objavov Womexu 2022 – skupiny **groove&**.

Ďalšie mená interpretov a novinky zverejnia organizátori už čoskoro.

Festival Pohoda sa uskutoční od 6. do 8. júla 2023 na trenčianskom letisku. Permanentku za zvýhodnenú cenu 119 € je možné zakúpiť si iba do 10. decembra 2022.

Presskit: <https://we.tl/t-x0lxIR3HLo>

Pohoda 2023 Spotify playlist: bit.ly/3HqmA0W

Pohoda 2023 Youtube playlist: bit.ly/3Y4xUWt

FB event Pohoda 2023: https://fb.me/e/1Bt0giUMC

Kontakt pre médiá:

Lukáš "grešško" Grešš

PR & Media

Tel.: +421 915 778 020

lukas@pohodafestival.sk

<http://www.pohodafestival.sk>